Svend Erik Hovmand (V), 2000-11-29:
Jeg vil gerne allerførst takke for de positive tilkendegivelser, der er kommet omkring dette beslutningsforslag.
Lad mig starte med Kristeligt Folkeparti, som giver udtryk for en positiv holdning til det her, men også nogen skepsis på nogle områder.
Jeg synes, at det er meget vigtigt, at vi får diskuteret sagen ordentligt igennem.
Men tak til Kristeligt Folkeparti, til Frihed 2000, til Dansk Folkeparti og CD - V og K har jo tilkendegivet deres synspunkt. Det, der undrer mig, når jeg går listen igennem, er, at Socialdemokratiet giver udtryk for den skepsis, som tilfældet er.
Når jeg tænker på den ret skrappe henvendelse, der kom fra finansministeren til de enkelte ministerier, fordi de ikke havde levet op til det udbudsønske, han havde henstillet til dem i et cirkulære, gik jeg faktisk ud fra, at Socialdemokratiet i hvert fald var tilhænger af, at man lavede udbud.
Jeg synes, at det er formasteligt, hvis vi som politikere opkræver flere af skatteborgernes penge end nødvendigt.
Jeg taler ikke om kvaliteten, for den skal selvfølgelig være i orden, men jeg siger, at hvis det er sammenlignelige størrelser, vi taler om, så er det meget, meget svært at forklare skatteborgerne, som har verdens største skattetryk, at de altså så skal betale mere, end det er nødvendigt, for at få den service, som vi nu ønsker at tilbyde.
Og så til det med kommunerne.
Jamen altså der er jo absolut Venstrekommuner, som kunne have behov for mere udlicitering, og der er da også konservativt ledede kommuner, og der er kommuner, som er ledet af borgerlister osv., hvor jeg personlig synes, at der kunne man måske nok udlicitere noget mere.
Men vi respekterer selvfølgelig grundlovens bestemmelse
om det kommunale selvstyre
Hvis man lokalt mener af de og de årsager, som f.eks. SF's ordfører var inde på for et øjeblik siden, at man ikke vil gennemføre en udlicitering, jamen så er det fair nok, så skal man bare sige det, gennemsigtighed, forklare det, forklare befolkningen, hvorfor man altså vælger ikke at spare de penge, som måske kunne spares ved en udlicitering.
Og så synes jeg, jeg har lyst til at sige i forbindelse med den kommunaldiskussion, ikke mindst til erhvervsministeren og den socialdemokratiske ordfører, at hvis de to begav sig en tur til Stockholm, som også er en socialdemokratisk ledet kommune, ville man her opleve, at man for længst har gennemført et system, der svarer til det, vi her taler om, altså hvor Stockholms bystyre siger til deres håndværkere og til deres virksomheder: Er der nogle af jer, der er i stand til at gøre det bedre eller billigere, end vi gør det i kommunen i dag, så kom an, så er vi parate til at udbyde.
Jamen jeg synes da, det er en logisk og en enkel tankegang, som enhver, selv om man er socialdemokrat, for ikke at tale om socialist, burde kunne vise en positiv indstilling over for.
I det hele taget synes jeg, at debatten om udlicitering har været skæv i Danmark i mange år. Vi har måske en del af skylden selv, men jeg synes, den har været skæv, fordi den fra starten har været polariseret og ideologiseret, hvor man i andre lande har betragtet det som en selvfølgelighed,
Så derfor vil jeg opfordre ikke mindst Socialdemokratiet til at komme væk fra den stive beton, tænke nytænkning, følge finansministerens tankegang, følge den tankegang, man har vist ovre på den anden side af Sundet, i Sverige, vise lidt moderne, dynamisk udvikling i den offentlige sektor.